牟巘
次史德载韵示诸孙
我家无绛帐，贫贱人所弃。
忽闻唔咿声，老怀倍欢喜。
比邻亦惊怪，捩眼不敢睨。
先生史鱼直，自谓骨不媚。
珠玉在短褐，深藏未轻市。
而况门阀高，指不屈第二。
肯应童蒙求，为尔觉昏昧。
袖中一卷书，传之自名世。
尔幸近得师，盍勉从学志。
人品分中下，教法初无异。
采芑复采芑，我田自新美。
那似斥卤滨，弥望荒白苇。
短园园败屋，不见花药丽。
赖此小窗明，晴光开霮{上雨下对}。
日长书好读，所讲先孝悌。
泥牛共土狗，勿复事嬉戏。
后池蒲稗深，竟日群哈吠。
也勿向池边，照影如孔翠。
低头勤笔砚，翻墨满裾袂。
男儿十四五，年纪非幼穉。
不妨笑阿翁，愦愦长如醉。
先生有雪霜，严威不汝霁。
今朝发长吟，闭门苦觅句。
老年谢丸药，殆似陈无己。
区区古人心，今人知者几。
平生颍川教，不作功名计。
但令本根在，浮华终易燬。